የማዕከላዊ ጎንደር ዞን ተፈናቃዮችን ሰብዓዊ ድጋፍ የሚሻሙ መብዛታቸው ተነገረ
በአማራ ክልል በማዕከላዊ ጎንደር ዞን የተጠለሉ ተፈናቃዮችን መልሶ የማስፈሩ ሒደት ፈተና እንደገጠመው ተገለጸ፡፡ በተፈናቃዮች ስም የሚቀርቡ ልዩ ልዩ የሰብዓዊ ድጋፎችን የሚሻሙ እንደበዙ፣ የዞኑ የአደጋ መከላከልና ምግብ ዋስትና ቢሮ አስታውቋል፡፡ ከቤት ንብረታቸው ያልተፈናቀሉ ወደ መጠለያ ጣቢያዎች እየገቡ ለተፈናቃዮች የሚቀርቡ ልዩ ልዩ ድጋፎችን እየተሻሙ ነው ያሉት የቢሮው ኃላፊ አቶ መንበሩ አውደው፣ እነዚህን ተከታትሎ ለመያዝ ማኅበረሰቡ የመተባበር ፍላጎት አለማሳየቱ ሌላው ችግር ነው ብለዋል፡፡ከዚህም በተጨማሪ ራሳቸው ተፈናቃዮች ያልተገባ ጥቅም ለማግኘት የቤተሰብ ቁጥራቸውን ጨምረው በመመዝገብ ችግር እየፈጠሩ ነው ተብሏል፡፡ በተለያዩ መጠለያ ጣቢያዎች እየተዘዋወሩ የሚመዘገቡም በርካታ እንደሆኑ ተገልጿል፡፡ ‹‹አንድ ሰው ቤት ንብረቴ ወድሟል፣ 12 ልጆች አሉኝ ብሎ ሦስት ቀበሌዎች ላይ ተመዝግቦአል፡፡ ሦስቱም ቦታዎች ላይ በቤተሰቡ ቁጥር ልክ ድጋፍ ለማግኘት ሲመዘገብ የሌላውን ድርሻ ነው የሚሻማው፡፡ ማግኘት ከሚገባው ሁለት እጥፍ ነው የሚመጣው፡፡ እንዲህ ያለው አካሄድ በሥራችን ላይ ከፍተኛ ችግር ሆኗል፤›› ሲሉ አስረድተዋል፡፡‹‹የመንግሥት ገንዘብ ስለሆነ ይጠቀም የሚል ስሜት አለ፤›› የሚሉት አቶ መንበሩ፣ ‹‹ባጋልጥ ነገ ይበቀለኛል›› በሚል ሥጋት እያዩ ዝም የሚሉም አሉ ብለዋል፡፡ ያልተገባ ጥቅም ፈላጊዎችን ለማጋለጥ ጉዳዩ የሚመለከታቸው የወረዳ መስተዳድር አካላትም ፈቃደኛ እንደማይሆኑ፣ አቶ መንበሩ የታዘቡትን አስረድተዋል፡፡ የተፈናቃዮችን ድጋፍ ለመሻማት በየመጠለያ ጣቢያው የገቡ አጭበርባሪዎችንና በተለያዩ ቀበሌዎች ተመዝግበው እጥፍ ድርብ ጥቅም ለማግኘት የሚጥሩትን ከሌላው የሚለይ መረጃ አጣሪ ቡድን መመሥረቱን የሚናገሩት አቶ መንበሩ፣ ዳግመኛ ድርብ ጥቅም ለማግኘት ሲሞክሩ የሚያዙ ከመንግሥት ሊያገኙት የሚችሉትን ድጋፍ እንደሚያጡ ገልጸዋል፡፡ መንግሥት ቤታቸው ለተቃጠለባቸው ተፈናቃዮች 155 ሺሕ ቆርቆሮዎችን ገዝቶ ግንባታ የተጀመረ መሆኑን፣ እስካሁንም የ650 ቤቶች ግንባታ መጠናቀቁን፣ 1,200 የሚጠጉ ቤቶችም በግንባታ ሒደት ላይ እንደሚገኙ ታውቋል፡፡ ከ35 ሺሕ የሚበልጡ በተለያዩ መጠለያ ጣቢያዎች ተጠልለው የነበሩ ተፈናቃዮች ወደ ቀዬቸው እንደተመለሱ ገልጸዋል፡፡ ወደ ቀዬቸው ተመለሱ የተባሉ ተፈናቃዮች በየቀበሌያቸው በየወዳጆቻቸው ቤት ተጠግተው እየኖሩ እንደሚገኙ፣ ወደመጡበት እንዲመለሱ የተደረጉት ተፈናቃዮች በአይምባ፣ በጫንድባ፣ በጯሂ፣ በቆላድባ፣ በአርማጭሆና በጭልጋ መጠለያ ጣቢያዎች ተጠልለው የነበሩ እንደሆኑ አቶ መንበሩ አስረድተዋል፡፡ በአይምባ መጠለያ ጣቢያ ተጠልለው የነበሩት ወደ ላዛ፣ አንከደዛና አውራርዳ የተባሉ ቀበሌዎች ሲሄዱ፣ በጫንድባ መጠለያ የነበሩት ደግሞ ወደ አማኑኤል ቀንወጣ፣ ገላድባ ቀበሌዎች መሄዳቸው ተገልጿል፡፡ በጯሂት መጠለያ ጣቢያ የነበሩትም ወደ ጉንትርና በዙሪያው የሚገኙ ቀበሌዎች፣ በቆላ ድባ መጠለያ ጣቢያ የቆዩትም ወደ ሰማኖ፣ ድርማራ፣ መቋሚያና ግጀን ቀበሌዎች፣ በአርማጭሆና በጭልጋ አይከል መጠለያ ጣቢያዎች ተጠልለው የነበሩትም ወደ ፍረንክ፣ ጫጭቁናና ሌሎችም ቀበሌዎች እንዲመለሱ መደረጉን አክለው ገልጸዋል፡፡ በማዕከላዊ ጎንደር ዞን ተጠልለው ከነበሩት ተፈናቃዮች መካከል አመዛኙን ቁጥር የሚይዙት ከምዕራብ ጎንደር የተፈናቀሉ መሆናቸው ይነገራል፡፡ ከ15 ሺሕ ወደ 82 ሺሕ ደርሶ የነበረው በዞኑ የሚገኙ የተፈናቃዮች ቁጥር በአሁኑ ወቅት በእጅጉ መቀነሱ ተገልጿል፡፡ ተፈናቃዮቹ በዞኑ የሚገኙ 13 መጠለያ ጣቢያዎችን አጨናንቀው እንደነበር የሚታወስ ነው፡፡ 